Fox News skik in lastersaakFox News (Foto: Fox News/Twitter) Fox News het Dinsdag ’n skikking van $787,5 miljoen (meer as R14 miljard) bereik in ’n massiewe lastersaak wat deur die stemtegnologiemaatskappy Dominion Voting Systems aanhangig gemaak is. Deur met dié maatskappy te skik het Fox News en sy eienaar, Rupert Murdoch, die moontlikheid vrygespring om in ’n openbare hof te getuig – en verskeie kenners het voorspel dat dit ŉ uitgerekte, hoëprofielsaak sou wees. Die maatskappy het Fox News vir $1,6 miljard gedagvaar en aangevoer dat die konserwatiewe netwerk Donald Trump se “grondelose bewering” bevorder het dat die maatskappy se toerusting gebruik is om die presidentsverkiesing van 2020 (wat Trump teen Joe Biden verloor het) te manipuleer. Dominion voer aan dat Fox News leuens uitgesaai het, wetend dat dit onwaar is. Fox News het vroeër ontken dat hy skuldig is aan laster en het aangevoer dat hy slegs oor Trump se bewerings berig het, en dit nie self ondersteun nie. Die netwerk het ook gesê hy word deur vryheid van spraak beskerm soos in die Amerikaanse grondwet vervat. Fox News erken egter nou dat sommige inligting wel verkeerd was. Regter Eric Davis het die ooreenkoms ter elfder ure aangekondig nadat 12 jurielede reeds gekies en die hooggeregshof in Delaware gereed was om openingsbetoë aan te hoor. Fox News het na afloop van die skikking gesê hy is “verheug” dat die dispuut nou ŉ einde bereik het. “Ons erken die hof se beslissings wat bevind het dat sekere aansprake oor Dominion vals is,” het die netwerk in ŉ verklaring gesê. John Poulos, uitvoerende hoof van Dominion, het aan verlsaggewers buite die hof gesê dat niks egter ooit vir die skade kan vergoed wat Fox News aangerig het nie. “Fox het erken hy het leuens oor Dominion vertel het wat enorme skade aan my maatskappy, ons werknemers en kliënte aangerig het. “Niks kan ooit daarvoor vergoed nie.” Die verrigtinge, wat deur The New York Times as “die lasterverhoor van die eeu” gedoop is, sou volgens berigte die grense van mediavryheid in die VSA toets met betrekking tot verkeerde inligting wat na bewering doelbewus uitgesaai word. Ontleders het voorspel dat die saak moontlik een van die lasterverhore met die meeste gevolgskade in Amerikaanse geskiedenis sou wees. Die skikking beteken ook dat gewilde Fox News-aanbieders soos Tucker Carlson en Sean Hannity ook nie die gevaar loop om in die getuiebank te verskyn nie. Die presiese voorwaardes van die ooreenkoms is nog onbekend. Luidens Amerikaanse nuusberigte lyk dit egter nie of daar van Fox News-aanbieders verwag sal word om op die lug om verskoning te vra en te erken dat hulle valshede versprei het nie.